Naja Abelsen

Naja Abelsen er en dansk grønlandsk billedkunstner, tegner og illustrator, født 19. april 1964 i Brønderslev og opvokset i Frederikssund. Fra 1971 til 1980 boede hun i Qaqortoq, Grønland og siden i Danmark. Fra 2010 i Ærøskøbing på Ærø, hvor hun har sit eget atelier og galleri på Vestergade 74. 

Hendes forældre er Kirsten Abelsen, f. Fokdal, 1942 og Ado Abelsen, f.1937, d. 1986. Med en dansk mor og grønlandsk far er hun inspireret af både dansk og grønlandsk kultur.

1985 var hun elev på Kunsthøjskolen i Holbæk, og fra 1987 til 1989 elev på Billedskolen på Jagtvej, København. Fra 1990 til 1996 blev hun uddannet på Danmarks Designskole.
 
En stor del af hendes kunst er inspireret af grønlandske myter og sagn. Flere af hendes værker forestiller variationer af sjælelige billeder og følelser iblandet natur, dyr, mennesker og drømmeagtige billeder. Ofte er levende væsner, mytologi, den gamle grønlandske shamanisme, kærlighed og dans repræsenteret i hendes kunst. Naja Abelsen henter blandt andet sin inspiration fra mytens kraft og omsætter det til tegninger på papir. 

Hun er endvidere aktiv med design af logoer og frimærker, illustration af børne- og lærebøger og lyriske arbejder i en naturalistisk stil. Hun har blandt andet illustreret bøgerne ”Slædehundenes suk” samt Knud Rasmussens, "Myter og Sagn fra Grønland i udvalg af Jørn Riel". Desuden har hun tegnet 18 frimærker for Post Greenland fra 1993 til 2016. Frimærket „Sårbare Dyrearter" blev 2013 valgt som årets grønlandske frimærke. 2014 tegnede hun det grønlandske julemærke. Hun har arbejdet som grafiker og lavet en stor vægudsmykning. Udstillingsstederne spænder fra Ilulissat Kunstmuseum på Grønland over Knud Rasmussens Hus i Hundested, til The National Museum of Natural History i Washington, USA samt en hel række kunsthaller, gallerier og kulturhuse gennem tiden. Fra 1. april til den 23. oktober 2016 udstillede hun på Søbygård på Ærø med tegning, maleri, fotos, skulpturer og kunsthåndværk.

Litteratur
 Naja Abelsen - en unik kunstner. Af Bjarne Ljungdahl, Panigiit Forlag, 2013
 Grønlandske Nutidskunstnere - maleri, skulptur, grafik og fotokunst. Af Camilla Augustinus. 2004

Udstillinger
 Grønlands Kulturhus (Katuaq), Nuuk. nov.-dec., 2017
 Bramming Egnsmuseum "Under Himlens Hvælv", separat. 1. juni-31. august 2017
 Vejle Kunstforening. 25. marts - maj 2017
 Søbygaard separat udstilling. maj-oktober 2016
 Ærø Museum: Grønlandske Glughuller på Ærø, separat sommerudstilling.  2011.
 Knud Rasmussens hus, Hundested: "Under Himlens Hvælv", Separat. ½-års udstilling 2011.
 Ilulissat Kunstmuseum, separat. 2010.
 Helsinge Kulturhus, "Hvoraf denne Indre Glæde", separat, maj-juni 2009 
 Katuaq, Nuuk, den store sommerudstilling, "Menneskegrunden", 2006
 Qaqortoq Museum, Dec. 1998 - Jan. 1999. 
 Narsaq Museum. 1999 
 Blicheregnens Museum. 1999. 
 Nuuk: Katuaq; Nordisk Kulturhus 1999

Legater og fonde
 Vandt Det grønlandske julemærkes konkurrence om årets julemærke 2014
 Tilskud til udstilling på Ilulissat Kunstmuseum. 2010
 Den grønlandske Julemærkefond - Juullip Nipitittagaa  
 Billedhuggeren, professor Gottfred Eickhoff og Hustru, Maleren Gerda Eickhoffs Fond  
 Augustinus Fonden 2010.
 Lions Club Ilulissat, 2010.
 Statens Kunstfond, arbejdslegat, 2007, og 2003
 Augustinus Fonden 2006, udstillingslegat
 Anna og Michael Anchers Fond 2002
 Statens Igangsætterstipendie 2000-2001
 Georg Harms Fond til minde om den franske maler Georges Bouissets kunstneriske værker 2000
 Den Danske Banks Fond 1998
 Svend Grams Mindelegat 1997
 Harlang & Toksvig Fondens Rejselegat 1996
 Danske Lions Clubbers Grønlandsfond 1990

Eksterne henvisninger og kilder
 Naja Abelsens hjemmeside
 Naja Abelsens atelier
 Weibach
 www.information.dk
 www.tegnerforbundet.dk 

Billedkunstnere fra Grønland
Tegnere fra Grønland
Billedkunstnere fra Danmark
Tegnere fra Danmark
Illustratorer fra Danmark